คลังคาดจัดเก็บรายได้เกิน3แสนล้านบาท
รายได้รัฐบาลพุ่งไม่หยุด 10 เดือน เกินเป้า 2.8 แสนล้านบาท คาดทั้งปีเกินเป้า 3 แสนล้านบาท
11 ส.ค. 2553

รายได้รัฐบาลพุ่งไม่หยุด 10 เดือน เกินเป้า 2.8 แสนล้านบาท คาดทั้งปีเกินเป้า 3 แสนล้านบาท
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) กล่าวว่า การจัดเก็บรายได้สุทธิรัฐบาลใน เดือนกรกฎาคม 2553 สูงกว่าประมาณการอย่างต่อเนื่อง โดยจัดเก็บได้ 1.2 แสนล้านบาท สูงกว่าเป้าหมาย 3.2 หมื่นล้านบาท ส่งผลให้ในช่วง 10 เดือนแรกของปีงบประมาณ 2553 รัฐบาลสามารถจัดเก็บรายได้สุทธิสูงกว่าเป้าหมาย 2.8 แสนล้านบาท หรือ 25.7%
สำหรับการเก็บภาษีเดือนกรกฎาคม 2553 รัฐบาลจัดเก็บรายได้สุทธิ 1.17 แสนล้านบาท สูงกว่าประมาณการ 3.19 หมื่นล้านบาท หรือ 37.3% โดยภาษีการบริโภคและการนำเข้ายังคงจัดเก็บได้สูงกว่าประมาณการในอัตราที่สูงอย่างต่อเนื่อง  ทั้งนี้  ภาษีที่จัดเก็บได้สูงกว่าประมาณการที่สำคัญ ได้แก่ ภาษีมูลค่าเพิ่ม ภาษีเงินได้นิติบุคคล ภาษีรถยนต์ ภาษีน้ำมัน และอากรขาเข้า โดยเฉพาะอย่างยิ่งภาษีรถยนต์จัดเก็บได้ถึง 7,903 ล้านบาท ซึ่งเป็นการจัดเก็บได้เกินกว่า 7,000 ล้านบาท ต่อเนื่องกันเป็นเดือนที่สอง สะท้อนให้เห็นถึงความเชื่อมั่นของประชาชนต่อภาวะเศรษฐกิจประเทศ
ในช่วง 10 เดือนแรกของปีงบประมาณ 2553 (ตุลาคม 2552 – กรกฎาคม 2553) รัฐบาลจัดเก็บรายได้สุทธิ 1.35 ล้านล้านบาท สูงกว่าประมาณการ 2.77 แสนล้านบาท หรือ 25.7% โดยการจัดเก็บภาษีของ 3 กรมในสังกัดกระทรวงการคลัง ได้แก่ กรมสรรพากร1.04 แสนล้านบาท กรมสรรพสามิต9.69 หมื่นล้านบาท และกรมศุลกากร 1.98 หมื่นล้านบาท 
นอกจากนี้ ยังมีรายได้จากการยึดทรัพย์ พ.ต.ท.ทักษิณ ชินวัตร จำนวน 4.9 หมื่นล้านบาท และรายได้พิเศษจากการส่งคืนเงินประเดิม และเงินชดเชย และดอกผลของเงินดังกล่าวจากกองทุนบำเหน็จบำนาญข้าราชการ (กบข.) จำนวน 8,135   ล้านบาท
นายสาธิตฯ กล่าวว่า จากผลการจัดเก็บรายได้รัฐบาลในช่วงที่ผ่านมาที่สูงกว่าเป้าหมายจำนวนมาก  ประกอบกับภาวะเศรษฐกิจที่มีแนวโน้มขยายตัวอย่างต่อเนื่อง ทำให้กระทรวงการคลังมั่นใจว่า การจัดเก็บรายได้ของรัฐบาลในปีงบประมาณ 2553 จะสูงกว่าประมาณการไม่ต่ำกว่า 3 แสนล้านบาท